Jeg skriver altså også i bogen, som udkom i 2021, at samtidig med at den nuværende ungdomsgeneration generelt er den mest lovlydige i mands minde, begår en lille hård gruppe af unge mennesker en betydelig del af al den kriminalitet, som børn og unge står bag i Danmark. Og en gang i mellem begår også børn og unge mennesker drab, men det er heldigvis sjældent. Det er fuldstændig korrekt, at unge i dag er langt mindre indstillet på at begå kriminalitet end tidligere. Og derfor er det netop noget af et paradoks, at den udbredte opfattelse i samfundet er helt modsat. Svindel på nettet Der er nok ingen tvivl om, at netop de unges fravalg af kriminalitet er en af hovedårsagerne til, at kriminaliteten i Danmark gennem flere år generelt har været støt faldende. Faldet gælder dog ikke økonomisk kriminalitet, svindel på nettet og anden it-relateret kriminalitet, tværtimod. I 2021 blev der anmeldt 11 procent færre overtrædelser af straffeloven til politiet end året før. Faldet har været ret konstant siden 2010. Og generelt er der både faldende anmeldelser og færre, der dømmes for kriminalitet. Årgang 65 Jeg har i Politiken netop læst om en helt ny undersøgelse fra Danmarks Statistik, der igen understreger, at tidligere generationer har været langt mere tilbøjelige til at være kriminelle. Pudsigt nok er det årgang 1965, altså dem, der i dag er 58 år, der skiller sig mest uheldigt ud ifølge undersøgelsen. Hver fjerde mand i Danmark var dømt for en straffelovsovertrædelse som butikstyveri, hærværk og vold, da han fyldte 55 år. Ingen senere årgang kommer op på det niveau, og det gælder altså især nutidens unge. Det hører med til historien, at mest kriminalitet bliver begået, når man er mellem 15 og 24 år, så det er altså ikke kun et udtryk for, at årgang 1965 har levet længere end de nuværende unge. Øretæver i luften Danmarks Statistik følger kriminaliteten årgang for årgang, og andelen af dømte var også høj for nogle af 80’er-årgangene, men slet ikke på niveau med dem, der er født i 1965. Undersøgelsen fra Danmarks Statistik går desværre ikke ind i årsagerne til, at ungdomskriminaliteten er faldende. For mig er der ingen tvivl om, at især voldsområdet har ændret sig markant. Der var tidligere langt mere vold i samfundet end i dag. Jeg husker tydeligt fra min egen ungdom i Midtjylland i slutningen af 60’erne og begyndelsen af 70’erne, hvordan der var øretæver i luften overalt. Der var givetvis også tidligere en accept af vold som konfliktløsning, som nok har påvirket kriminalitetsstatistikken. Der er selvfølgelig også den omstændighed, at årgang 1965 var unge i de såkaldte fattigfirsere, hvor der var meget arbejdsløshed. Og så er der jo endelig det faktum, at mange unge i dag sidder hjemme foran en skærm og mødes mindre på gaden, hvor en del kriminalitet bliver begået. Bjarnes svære liv Undersøgelsen fra Danmarks Statistik, der viser, at tidligere generationer var mere kriminelle, fik mig til at tænke på den fremragende programserie “Indefra med Anders Agger” på DR1. I programmerne besøger journalisten Anders Agger forskellige mennesker i Vestre Fængsel, hvor de sidder varetægtsfængslede. En af personerne er “Porno Bjarne”, der sin høje alder til trods og stærkt påvirket af sygdom alligevel endnu en gang er varetægtsfængslet, i dette tilfælde sigtet for omfattende hashhandel. Bjarne er et godt eksempel på det, som undersøgelsen fra Danmarks Statistik afdækker – nemlig de mange lovbrydere fra årgangene i 60’erne. At se Bjarne i “Indefra” var et gensyn for mig, for han var rent faktisk med i tv-programmet “Forbryder på pension” på DR2, som jeg var vært på i 2017. Tyverier og hash Programmet beskæftiger sig netop med ældre kriminelle og den kriminalitet, der er karakteristisk for deres generation. I programmet fortæller Bjarne og de andre ældre medvirkende om deres liv med masser af tyverier, hashhandel osv. bag sig. Flere fagfolk medvirker med viden om årsagen til den generations kriminalitet. Både “Indefra med Anders Agger” og “Forbryder på pension” kan ses på DRTV.